Derfor skal to millioner Tesla-biler opdateres

Medierne har det senest døgn rapporteret, at Tesla skal tilbagekalde to milllioner biler. Det er teknisk set sandt. Men det er også en dramatisk meddelelse, der ikke i detaljer beskriver omfanget eller årsagen. Derfor kommer baggrunden her.

Den amerikanske trafikmyndighed, National Highway Traffic Safety Administration (NHTSA), har i to år gennemgået en række ulykker, der involverer Tesla-modeller med autopiloten aktiv på ulykkestidspunktet.

NHTSA konkluderer ud fra denne undersøgelse, at Autopilots metode til at sikre, at chauffører er opmærksomme, kan være utilstrækkelig og “kan føre til misbrug af systemet”. Derfor har myndigheden udsendt en såkaldt “tilbagekaldelse”, der dækker næsten to millioner Tesla-biler, der er solgt i USA siden 2015.

Men det er kun rent teknisk, at Tesla skal tilbagekalde bilerne. De skal ikke omkring et værksted. I stedet skal bilernes software opdateres, og det kan klares over the air, mens bilen holder i garagen. En kolossal fordel for nyere biler – både for bilproducenterne og for ejerne.

Teslas Autopilot-system er ikke det såkaldte Full Self Driving-system. Autopilot svarer til adaptiv fartpilot i andre biler. Systemet kan styre, accelerere og bremse automatisk i sin vognbane, men som ethvert andet førerassistentsystem kræver det, at føreren er opmærksom og klar til at gribe ind uden forsinkelse.

Ifølge Bloomberg er der flere eksempler på, at chauffører har snydt overvågningssystemet. Som svar på anmeldelsen er Tesla begyndt at udrulle softwareopdateringen, der indeholder tiltag “for yderligere at opmuntre chaufføren til at følge deres kontinuerlige køreansvar.”

Blandt andet vil opdateringen gøre det sværere at aktivere styre-funktionen i områder, hvor det ikke er tilladt. Eksempelvis i byområder.

Derfor skal to millioner Tesla-biler opdateres